Edison Cavani și-a anunțat retragerea din naționala Uruguayului
Edinson Cavani şi-a luat rămas bun de la echipa naţională a Uruguayului printr-o postare publicată joi pe reţelele de socializare.
Cavani (37 de ani) a anunţat că nu va mai îmbrăca tricoul naţionalei celeste, Uruguay. Atacantul care evoluează acum la Boca Juniors, în Argentina, a jucat ultima oară pentru naţionala ţării sale la Campionatul Mondial din Qatar, în 2022. El a adunat 136 de selecţii pentru Uruguay, marcând 58 de goluri.
„El Matador”, cum este poreclit Cavani, a debutat în naţionala celestă în februarie 2008 şi a câştigat Copa America în 2011, participând la patru turnee finale ale Cupei Mondiale: în 2010 – când Uruguay s-a clasat pe locul 4, 2014, 2018 şi 2022.